# Glauber Rocha

Glauber Pedro de Andrade Rocha (Vitória da Conquista, 14 de març de 1938 − Rio de Janeiro, 22 d'agost de 1981) fou un influent director de cinema brasiler, actor i guionista, conegut sobretot per la seva pel·lícula Deus e o Diabo na Terra do Sol del 1964.

## Biografia

Rocha va néixer a Vitória da Conquista i es traslladà amb la seva família a Salvador quan només tenia nou anys, i hi estudià en una famosa i prestigiosa escola presbiteriana. Durant la seva adolescència, desenvolupà un gran interès per les arts, sobretot pel teatre i pel cinema, i àdhuc s'uní a un grup teatral. Fou molt actiu en política, un tret que seria molt influent en les seves obres.
Amb setze anys començà a treballar com a freelancer per a un diari local i debutà com a crític de cinema. Més endavant, acudí a classes de dret durant uns dos anys i el 1959, després d'intervenir en alguns projectes com a assistent, finalment dirigí Pátio, el seu primer curtmetratge. Després d'obtenir cert reconeixement a Bahia per la seva obra i crítica artística, Rocha decidí deixar els estudis i seguir una carrera com a periodista, a més de director de cinema.
Es feu famós per la seva trilogia composta per Deus e o Diabo na Terra do Sol (1964), potser la pel·lícula més coneguda, nominada per a la Palma d'Or, Terra em Transe (1967) i O Dragão da Maldade Contra o Santo Guerreiro (1969, també coneguda com a Antonio das Mortes), que obtingué el premi al millor director a Cannes.
Les seves pel·lícules eren conegudes pels seus temes polítics expressats de manera forta, sovint combinats amb misticisme i folklore, però també pel seu particular estil i fotografia. Rocha és considerat com un dels millors directors brasilers de tots els temps i líder del moviment del cinema novo, així com un gran polemista.
El 1971, durant el règim dictatorial militar brasiler, sortí del país en un exili voluntari, vivint a molts llocs, com a Espanya, Xile i Portugal. Mai més tornà definitivament al seu país d'origen fins als darrers dies, quan anà des de Lisboa, on havia rebut tractament mèdic per a una infecció pulmonar, fins a Rio de Janeiro. Rocha resistí a l'hospital durant diversos dies, però finalment morí el 22 d'agost del 1981 amb quaranta-tres anys.

## Filmografia

* 1959 - Pátio, curtmetratge, en blanc i negre
* 1959 - Cruz na Praça, curtmetratge, en blanc i negre
* 1961 - Barravento, llargmetratge, en blanc i negre
* 1964 - Deus e o Diabo na Terra do Sol, llargmetratge, en blanc i negre
* 1965 - Amazonas, Amazonas, curtmetratge, en color
* 1966 - Maranhão 66, curtmetratge, en blanc i negre
* 1967 - Terra em transe, llargmetratge, en blanc i negre
* 1968 - 1968, curtmetratge, en blanc i negre
* 1969 - O Dragão da Maldade Contra o Santo Guerreiro (Antonio das Mortes), llargmetratge, en color
* 1970 - Cabezas cortadas, llargmetratge, en color, rodat a Espanya.
* 1970 - O Leão de Sete Cabeças, llargmetratge, en color
* 1972 - Câncer, llargmetratge, en blanc i negre
* 1974 - Historia do Brasil, llargmetratge, en blanc i negre
* 1975 - As Armas e o Povo, llargmetratge, en blanc i negre
* 1975 - Claro, llargmetratge, en color
* 1977 - Di (o Di-Glauber y Di Cavalcanti), curtmetratge, en color
* 1977 - Jorjamado no Cinema, llargmetratge, en color
* 1980 - A Idade da Terra, llargmetratge, en color
* 1985 - História do Brasil (post mortem)

## Premis i nominacions
### Premis

* 1969: Premi a la millor direcció (Festival de Canes) per O Dragão da Maldade contra o Santo Guerreiro

### Nominacions

* 1964: Palma d'Or per Deus e o Diabo na Terra do Sol
* 1967: Palma d'Or per Terra em Transe
* 1969: Palma d'Or per O Dragão da Maldade contra o Santo Guerreiro
* 1977: Palma d'Or al millor curtmetratge per Di Cavalcanti
* 1980: Lleó d'Or per A Idade da Terra

## Referències

* ↑ «Agulha - Revista de Cultura». Arxivat de l'original el 2022-01-27. [Consulta: 5 abril 2016].
* ↑ Kemp, Philip. Cine, toda la historia (en castellà). Barcelona: Blume, 2016, p. 269. ISBN 9788498010912.